Dr letst Itrag isch scho fasch chli lang haer, und ehrlech gseit choei mir ues nur no knapp dra erinnere was mir sit haer aeus gmacht hei... Nach Yeppoon simer de irgendeinisch z Seventeen Seventy acho, mir hei raecht viu erwartet vo daem Stettli, si aber naer chli enttuescht worde. Mir hei dert de mau ae Caravanpark gsuecht, wunderschoen, diraekt am Meer  widermau :) Bim Abwaesche het ues de ploetzlech aes Schwizerpaerli us Bieu, d Caro und dr Ralph, agsproche und mir hei raecht lang mit ihne gredt. Mir hei ues de mau verabschidet und mir si am naechste Tag witer gfahre richtig Bundaburg, dert simer de mau ufenes Infocenter und die hei ues verzoeut, dass itz grad die Zit sig wo d Meeresschiudchroet choeme cho ihri Eier lege. Mir hei de sones Ticket kouft fuer a derae Turtle-Tour mitzmache und si ufene Campingplatz ir nechi vo daem Turtleoffice. Dert acho hei  mir ues entschide uese Wicki diraekt am Meer z platziere, und siehe da, d Caro und dr Ralph si scho i ihrne Campingstueu ghoecklet :) Mir hei de mit ihne z Nacht gaesse und si naer zaeme zu daem Buero wo mir ues hei muesse ga amaeude fuer di Turtle-Tour. Dert hei mir de mau gwartet, gwartet und no chli lenger gwartet. Irgendeinisch isch de d Gruppe 2 ufgrueft worde und mir si bim groeschte Raege am Strand entlang glueffe bis mir vor ues ae Meeresschiudchrot hei gseh. Dae het aber sini Eier nid woeue lege  und isch wider zrueg is Meer gschnoget. Mir si naer wider zrueg is Buero gschickt worde und dert hei mir no mau muesse warte. Irgendeinisch hei mir de entschide, dass mir nuem lenger moege warte und si zrueg ufe Camping. Am naechste Morge hets graegnet wi bloed... Mir si de mau uf Hervey Bay gfahre und vo dert us no chli witer richtig Rainbow Beach, irgendwo ufem Waeg hei mir uebernachtet und am naechste Tag simer naer z Rainbow Beach acho. Dert hei mir ufeme Campingplatz ichecket und si naer so ines  Backpackers as Briefing fuer uesi Fraser Tour. Nachem Briefing (2 Gruppe a 11 Luet, ohni Guide) simer no ga ichoufe fuer die naechste 3 Taeg, isch nid ganz eifach, wenn aui chli ae angeri Vorstellig hei was si moechte aesse... Irgendeinisch hei mirs de aber doch no gschafft... Am naechste Morge, nachere sehr stuermische Nacht mit viu Raege simer am 5i ufgstange, woeu mir am haubi 7ni hei muesse parat si bim Backpackers. Di angere si de ersch am 7ni cho, super! Nach hei mir uesi zwoei Outo mit uesne Laebesmittu,  Zaeut, Chochutensilie und mit uesem Aukohou bepackt. Naer isches losgange, no schnaeu ae churze Stop bi de Outovermieter, dert hei mir no aes par Infos becho zur Insle, wi mir doerfe fahre etc. und naer simer uf diraektem Waeg uf d Faere gfahre... Uf de Fraser Island acho, simer zersch ueberne ziemlech houprigi Inlandstrass gfahre, und naer em Strand entlang. Dr Outovermieter-Typ het ues erklaert, dass am Eufi d Fluet chunnt und me den nuem darf am Strand fahre, mir si oepe am 10 vor Eufi los gfahre am  Strand... Super! S Nici und i hei de scho s erste mau chli Angst um ueses Laebe gha, wo si de hei agfange mit Renne fahre und 80 statt di erloubte 60 z fahre simer fasch gstorbe... Hoechsts Gebot, wenn me am Strand fahrt, nie mit Sauzwasser i Beruehrig cho, mir si no nid ae haub Stung em Strand entlang gfahre het ues ae riise Sauzwasserwaeue verwuetscht... :/ Naer simer a Lake Wobee, aes isch wunderschoen gsi, Sandduene, ae chline See und Waud. Gaege Abe isch dr Himmu ploetztlech ziemli schwarz worde und aes het  afa gwittere. Mir hei das nid aus sooo schlimm empfunge woeu mir gwuesst hei, dass mir ufene richtige Campingplatz goe mit Ungerstaeng und so. Aber das isch naer nid ganz so usecho. Di angeri Gruppe het de gfunge dass eigentlech am Strand campe no laessig waer, mir si no nid mau ues uesem Outo usgstige gsi zum saege mir blibi sicher nid hie, hei si scho ihri Zaeut ufgstoeut... Im Nachhinein hei mir de no erfahre dass a daem Abe z Brisbane ganz ae schlimme Sturm gwuetet het und wenn dae ues troffe haet,  waere mir nid so guet dranne gsi diraekt am Strand... Abgseh vom am Strand campe hei mir no s Problem vom Trinkwasser gha, aune ihri Trinkflaeschene si laer gsi und uese Wassertank ou. S Nici und i hei de eigentlech denn entschide, dass mir am naechste Tag wider ufs Mainland goe... Mir hei de di Nacht meh oder weniger guet imene chline, stinkige Zaeut verbracht. Am naechste Morge hei mir no churz drueber noeche daenkt, doch z blibe... Aber naer isches passiert... Wo s Nici het ghoufe s Outo lade, isch ihre ae 1  Kilo Tomatesauceglasflaesche ufe Chopf gheit... Naer isch klar gsi dass mir ab derae Insle wei. Uesi Gruppe het ues de z Eurong usegla und dert acho hei mir eigentlech ke ahnig gha wimer vor Insle waeg choeme. Ae Irlaender, wo ir angere Gruppe isch gsi isch de dert i daem Doefli ou usgstige, woeu aer ae Kater het gha... Dae hei mir de mitgno, wo mir mitem Taxi zrueg gfahre si (miteme chline Umwaeg, woeu dr Irlaender au sini Kreditchartene und sini Chleider im Zaeut het la lige). Bir Faere acho (s Taxi het  3$ pro Kilometer koschtet) simer uebere ufs Mainland gfahre und dert simer afa loufe richtig Rainbow Beach, 12.4 Kilometer und aes par Grad ueber 30 wuerdi saege. Zum Glueck het ues de irgendoeper ufglade und mitgno, suesch waere mir aeue irgendeinisch ae Bode ghocket und haette afa graenne :) Obwou mir ues raecht guet ghaute hei, dr Irlaender het oemu nid noche moege bi uesem Schritttempo...